ПРОТОКОЛ № 13

от заседанието на Комисия по правни въпроси 
на Висшия съдебен съвет, проведено на 28 март 2016 г.

Днес, 28 март 2016 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси на ВСС в състав:

     	     ПРЕДСЕДАТЕЛ:     	ЮЛИАНА КОЛЕВА 							
ЧЛЕНОВЕ:		СВЕТЛА ПЕТКОВА 
						ЮЛИЯ КОВАЧЕВА 
			КАРОЛИНА НЕДЕЛЧЕВА
 НЕЗАБРАВКА СТОЕВА  

На заседанието присъстват експертните сътрудници на комисията: Саша Харитонова –  директор на дирекция „Правна” и Мартин Величков – главен експерт – юрисконсулт в дирекция „Правна“.

Д Н Е В Е Н   Р Е Д:

1. ОТНОСНО: Проект на Закона за държавните помощи, предоставен от председателя на Комисията по бюджет и финанси към 43-то Народно събрание, за становище.

КОМИСИЯТА ПО ПРАВНИ ВЪПРОСИ
Р Е Ш И:

1.1. Предлага на Висшия съдебен съвет да ИЗРАЗИ становище по проекта на Закона за държавните помощи, както следва:
С решение от 28.09.2015 г. Комисията по правни въпроси е изразила положително становище по законопроекта за държавните помощи. Държим да отбележим, че законопроектът беше предоставен за съгласуване без § 8 от Преходните и заключителни разпоредби, който създава нова глава 11А в АПК.
Становището на Висшия съдебен съвет за създаването на новата глава 11А в АПК с този законопроект е отрицателно.
Създаването на нова глава в процесуален кодекс с преходните и заключителни разпоредби на материален закон предполага нарушение на основни принципи на законодателния процес, установени в Закона за нормативните актове – чл. 10 от ЗНА. Обществените отношения, които урежда АПК са предмет на цял клон на правната система и не е разумно и обосновано тяхната регулация да се допълва чрез приемане на отделни изолирани и несистематизирани частични разпоредби.
Воденето на искови производства от административните съдилища е допуснато от АПК по изключение в една хипотеза и тя е пряко обвързана с отмяна на административен акт и отговорността на държавата и общините за вреди.
Всяко исково производство предполага равнопоставеност на страните. Административният процес не съдържа всички правила, обезпечаващи тази равнопоставеност, които се съдържат в ГПК. В този смисъл, освен нетипичните нови за административните съдилища спорове се предполага те да определят и нови граници на приложението на ГПК – решение, което би трябвало да бъде уредено от закон, а не от съда.
В случай, че администратор на помощ се окаже субект, чийто актове са подсъдни на ВАС като първа инстанция, исковите производства като първа инстанция ще трябва да се разглеждат от същия съд. Поставя се въпросът за въззивната и касационна инстанция по тези искови производства.
В заключение трябва да се подчертае, че приемането на § 8 от ПЗР ще създаде опасен прецедент на смесване на административното с гражданското съдопроизводство, без ясни разграничителни правила и в нарушение на основни принципи на съвременния съдебен процес.
1.2. Внася предложението за разглеждане в заседание на Висшия съдебен съвет, насрочено за 31.03.2016 г.

2. ОТНОСНО: Писмо от Министерство на вътрешните работи относно проект на Закон за изменение и допълнение на Закона за електронните съобщения, за становище.

КОМИСИЯТА ПО ПРАВНИ ВЪПРОСИ
Р Е Ш И:

2.1. Предлага на Висшия съдебен съвет да ИЗРАЗИ становище по проекта на Закона за изменение и допълнение на Закона за електронните съобщения, както следва: 
Предложеният текст за изменение разпоредбата на чл. 251б, ал.2 дава възможност за широко тълкуване, а доколкото става въпрос за ограничаване на конституционни права, трябва да има яснота на хипотезите. Съдържанието на този текст се доближава до обявените за противоконституционни разпоредби на чл. 250а – чл. 250е, чл.251 и чл. 251а от Закона за електронните съобщения, с решение на Конституционния съд по конституционно дело №8/2014 г. Изложени са убедителни мотиви, които са относими и към проекта за изменение на чл. 251б, ал. 2 от закона. 
2.2. Внася предложението за разглеждане в заседание на Висшия съдебен съвет, насрочено за 31.03.2016 г.

3. ОТНОСНО: Молба от Ина Генжова за прекратяване на Договор за първоначално обучение на кандидат за младши съдия.

КОМИСИЯТА ПО ПРАВНИ ВЪПРОСИ
Р Е Ш И:

3.1. Предлага на Висшия съдебен съвет да ДАДЕ СЪГЛАСИЕ да се прекрати договора за първоначално обучение с кандидата за младши съдия в Окръжен съд гр. Шумен – Ина Милчева Генжова, на основание чл. 27, ал. 1, т. 2 от същия.
3.2. Предлага на Висшия съдебен съвет да УПЪЛНОМОЩИ представляващия ВСС да сключи споразумение с Националния институт на правосъдието и кандидата за младши съдия Ина Милчева Генжова за прекратяване на договора.
Мотиви: Кандидатът за младши съдия Ина Милчева Генжова е участвала в конкурса за първоначално назначаване на длъжността „съдия” в районните съдилища. С решение на Висшия съдебен съвет по протокол № 57/19.11.2015 г., същата е назначена на длъжността „съдия” в Районен съд гр. Враца, на основание чл. 160, вр. чл. 186а, ал. 4 от ЗСВ. Това обстоятелство е уважителна причина за отказване от обучението от страна на курсиста и за прекратяване на сключения между ВСС, НИП и кандидата за младши съдия - Ина Милчева Генжова договор по взаимно съгласие, на основание чл. 27, ал. 1, т. 2 от същия.
3.3. Внася предложението за разглеждане в заседание на Висшия съдебен съвет, насрочено за 07.04.2016 г.

4. ОТНОСНО: Решение на Комисията по предложенията и атестирането по протокол № 12/22.03.2016 г., т. Р-14 относно заявление на Михаела Буюклиева, за становище.

КОМИСИЯТА ПО ПРАВНИ ВЪПРОСИ
Р Е Ш И:

4.1. При прилагане критерия по чл. 237, ал. 1, т. 3 от Закона за съдебната власт във връзка с чл. 42, ал. 1 от Правилата за провеждане на конкурси за младши съдии и младши прокурори, за първоначално назначаване и за повишаване в длъжност и преместване на съдии, прокурори и следователи се взема предвид продължителността на прослуженото време на длъжност съдия или длъжност прокурор, или длъжност следовател.
Длъжностите съдия, прокурор и следовател не са една и съща длъжност и не следва да се приравняват за нуждите на съответния конкурс.
4.2. Решението да се изпрати на Комисията по предложенията и атестирането на  съдии, прокурор и и следователи.

ПРЕДСЕДАТЕЛ
НА КОМИСИЯТА:		/П/     
                          ЮЛИАНА КОЛЕВА